SK Úradný vestník Európskej únie C 172/8

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2013/C 172/10

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O ZMENU

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

ŽIADOSŤ O ZMENU V SÚLADE S ČLÁNKOM 9

„ACETO BALSAMICO TRADIZIONALE DI REGGIO EMILIA“

ES č.: IT-PDO-0117-01007-21.06.2012

CHZO ( ) CHOP ( X )

1. Položka v špecifikácii výrobku, ktorej sa zmena týka

—  Názov výrobku — ☒ Opis výrobku —  Zemepisná oblasť —  Dôkaz o pôvode —  Spôsob výroby —  Súvislosť — ☒ Označovanie —  Vnútroštátne požiadavky —  Iné (uveďte)

2. Druh zmeny

—  Zmena jednotného dokumentu alebo zhrnutia — ☒ Zmena špecifikácie zapísaného CHOP alebo CHZO, ku ktorému nebol uverejnený jednotný dokument ani zhrnutie —  Zmena špecifikácie, ktorá nevyžaduje zmenu uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena špecifikácie vyplývajúca z uloženia povinných sanitárnych alebo rastlinolekárskych opatrení orgánmi verejnej moci [článok 9 ods. 4 nariadenia (ES) č. 510/2006]

3. Zmeny

Opis výrobku

Cieľom zmeny je opraviť vecné chyby týkajúce sa merných jednotiek hustoty výrobku a celkovej kyslosti výrobku. Formulácia „hustota pri teplote 20 °C: aspoň 1,200 gr/l“ sa nahrádza znením „hustota pri teplote 20 °C: aspoň 1,200 g/l“, aby sa uvádzala správna merná jednotka (pozri dekrét prezidenta republiky č. 802 z 12. augusta 1982, ktorým sa vykonáva smernica č. 80/181 o merných jednotkách, uverejnený v Úradnom vestníku č. 302 z 3. novembra 1982). Znenie „celková kyslosť: aspoň 5 stupňov (vyjadruje sa v gramoch kyseliny octovej na 100 gramov výrobku)“ sa nahrádza znením „celková kyslosť: aspoň 5 stupňov (vyjadruje sa v gramoch kyseliny octovej na 100 ml výrobku)“; používanie mililitra ako mernej jednotky je vhodnejšie, keďže ide o tekutinu s významnou objemovou hmotnosťou.

Navyše sa stanovilo, že obsah cukru vo varenom mušte nesmie presiahnuť 40 stupňov Brixa, a nie 30 sacharimetrických stupňov, aby nedochádzalo k pridlhému vareniu a/alebo predčasnej koncentrácii výrobku.

Spojenie „kvasenie cukru a octu“ sa nahrádza spojením „kvasenie cukru a octové kvasenie“, aby sa používalo vedecky správne označenie oboch fáz premeny vareného muštu. Ide iba o zmenu v opise, ktorá nijako nevplýva na výrobný postup.

Doplnili sa konkrétne druhy dreva typické pre oblasť výroby: dub, gaštan, čerešňa, borievka, moruša, jaseň, agát.

V záujme lepšej informovanosti výrobcov i spotrebiteľov sa spresňuje opis predpísaných postupov týkajúcich sa prezentácie výrobku a plnenia do fliaš a metód uskutočňovania organoleptických analýz. Uvádzajú sa lehoty a postupy v súvislosti s prezentáciou fliaš, pečatením a klasifikáciou, ako aj s odoberaním vzoriek, ktoré sa podrobujú analytickým skúškam a zmyslovému hodnoteniu. Spresňuje sa, že zmyslové hodnotenie vykonáva komisia ochutnávačov, ktorá posudzuje vzhľad, vôňu a chuť výrobku a každej vlastnosti prideľuje určitý počet bodov. Hodnotenie jedného uchádzača je súčtom týchto bodov a celkový posudok odbornej komisie sa vypočítava ako priemer jednotlivých hodnotení. Plniť do fliaš sa smie iba výrobok, ktorý získal aspoň 240 bodov.

Na základe zmyslového hodnotenia a dodržania chemicko-fyzikálnych kritérií sa fľaša s výrobkom v závislosti od získaného počtu bodov označuje troma známkami rozličnej farby, na ktorých sa v záujme vysledovateľnosti výrobku navyše uvádza aj poradové číslo.

Na plnenie sa používajú nádoby rovnakého tvaru s rôznym objemom. Po naplnení a zazátkovaní sa zátka upevní špagátikom. Špagátik aj so zátkou sa potom zapečatia voskom, do ktorého sa vtláča pečať so skratkami „ABTRE – DOP“ (ABTRE – CHOP) a značka, ktorá podobne ako farebná známka umožňuje rozoznať kategóriu výrobku.

Okrem nádob, ktoré sa používajú v súčasnosti (typy A a B), sa povoľuje aj ampulka typu C s menším objemom (50 ml), aby si aj bežný spotrebiteľ mohol dopriať tento mimoriadne hodnotný a prestížny výrobok za dostupnú cenu.

Pridáva sa aj možnosť použitia nádobiek určených na jednu dávku s objemom od 5 do 10 ml, ktoré môžu mať ľubovoľný tvar, ale musia byť zapečatené.

Označovanie

V závislosti od počtu bodov udelených na základe zmyslového hodnotenia sa fľaštička označí farebnou známkou. „Bronzová známka“ sa uvádza v prípade hodnotenia od 240 do 269 bodov, „strieborná známka“ v prípade hodnotenia 270 bodov a viac a „zlatá známka“ v prípade hodnotenia 300 bodov a viac a doby zretia aspoň 25 rokov.

Okrem toho sa navrhuje, aby sa údaje stanovené v špecifikácii mohli uvádzať na etikete alebo na visačke, a opisujú sa špecifické pravidlá označovania nádobiek určených na jednu dávku.

V súlade s článkom 7 ods. 1 písm. g) nariadenia (EÚ) č. 1151/2012 sa dopĺňajú názov a adresa orgánu, ktorý overuje súlad s ustanoveniami o špecifikácii výrobku.

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (3)

„ACETO BALSAMICO TRADIZIONALE DI REGGIO EMILIA“

ES č.: IT-PDO-0117-01007-21.06.2012

CHZO ( ) CHOP ( X )

1. Názov

„Aceto balsamico tradizionale di Reggio Emilia“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.8. Iné výrobky prílohy I k zmluve (korenie atď.)

3.2. Opis výrobku, na ktorý sa vzťahuje názov uvedený v bode 1

„Aceto balsamico tradizionale di Reggio Emilia“ musí mať pri uvádzaní na trh tieto vlastnosti: farba: tmavohnedá, priehľadná, ligotavá; hustota: ocot je zreteľne hustý, tekutý a sirupovitý; vôňa: prenikavá a trvácna, aromatická, príjemne kyslá, prípadne s charakteristickým buketom, ktorý súvisí aj s použitým drevom (dub, gaštan, čerešňa, borievka, moruša, jaseň, agát) a dlhým obdobím zrenia; chuť: dobre vyvážený pomer sladkej a kyslej chuti, zreteľná kyslosť a aromatickosť v harmónii s vôňou; celková kyslosť: aspoň 5 stupňov (vyjadruje sa v gramoch kyseliny octovej na 100 ml výrobku); hustota pri teplote 20 °C: aspoň 1,200 g/ml.

Po redukcii objemu varením obsah cukru vo varenom mušte nesmie presiahnuť 40 stupňov Brixa.

Kvasením cukru a octovým kvasením sa dosahuje optimálne zrenie, starnutie a zušľachťovanie, ktoré musia prebiehať aspoň počas dvanástich rokov, čo je minimálna hranica, po ktorej možno výrobok s označením pôvodu uviesť na trh.

Kvalita výrobku sa vyjadruje súhrnnou číselnou známkou, ktorú udeľuje odborná komisia ochutnávačov na základe zmyslového hodnotenia.

Ochutnávači sa vyberajú zo zoznamu odborníkov, ktorí absolvovali primeranú odbornú prípravu, pričom sa dbá na to, aby sa striedali. Schopnosť ochutnávačov udeľovať správne a jednotné hodnotenia sa neustále preveruje.

Pri zmyslovom hodnotení sa berú do úvahy nasledujúce vlastnosti, pričom výsledná známka je súhrnom bodov udeľovaných v týchto rozmedziach:

vzhľad: od 27 do 60 bodov;

vôňa: od 44 do 75 bodov;

chuť: od 129 do 210 bodov.

Každú vlastnosť ešte možno konkrétnejšie opísať pomocou prívlastkov, ktoré vychádzajú z tradície a vývoja kritérií zmyslového hodnotenia.

Ak je známka nižšia než 240, výrobok nie je vhodný na predaj, a preto sa nesmie plniť do fliaš.

Výrobok, ktorý sa ukáže ako vhodný na predaj, sa podľa udelenej známky ďalej rozdeľuje do nasledujúcich kategórií: 240 do 269 bodov; 270 bodov a viac; 300 bodov a viac, doba zretia aspoň 25 rokov.

3.3. Suroviny (len pri spracovaných výrobkoch)

Na výrobu octu „Aceto balsamico tradizionale di Reggio Emilia“ sa používa hroznový mušt. Vinič pochádza z viníc, v ktorých sa pestujú výlučne alebo čiastočne tieto odrody viniča: Lambrusco (všetky odrody a klony); Ancellotta, Trebbiano (všetky akosti a klony); Sauvignon, Sgavetta; Berzemino, Occhio di Gatta.

Všetky odrody s chráneným označením pôvodu v provincii Reggio Emilia.

Z hrozna, ktoré sa používa na výrobu octu „Aceto balsamico tradizionale di Reggio Emilia“, sa musí dať získať mušt s minimálnou hodnotou 15 sacharimetrických stupňov a maximálny objem hrozna pestovaného v špecializovanej kultúre nesmie presiahnuť 16 ton na hektár vinice.

Výlisnosť hrozna, z ktorého sa získava mušt určený na koncentráciu, nesmie prekročiť 70 %.

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť v označenej zemepisnej oblasti

Pestovanie hrozna, lisovanie muštu, varenie muštu, spracovanie výrobku a jeho dozrievanie musia prebiehať v provincii Reggio Emilia.

3.6. Špecifické pravidlá krájania, strúhania, balenia atď.

V záujme zachovania kvality a vysledovateľnosti plnenie do fliaš prebieha v provincii Reggio Emilia.

„Aceto balsamico tradizionale di Reggio Emilia“ je výsledkom zložitého a dlhého výrobného procesu, v ktorom kľúčovú úlohu zohráva fermentácia a octové kvasenie. Ide o veľmi citlivý výrobok, ktorý sa musí rýchlo naplniť do fliaš, a preto nie je vhodné s ním manipulovať ani ho prevážať, lebo by sa mohli narušiť jeho organoleptické vlastnosti, ktoré potvrdzuje odborná komisia ochutnávačov. Fáza plnenia do fliaš je navyše mimoriadne kritická z hľadiska vysledovateľnosti, keďže vzhľadom na vysokú hodnotu výrobku hrozí riziko zneužívania označenia a podvodov. Na túto fázu sa ľahšie dohliada, keď sa výrobok plní do fliaš priamo vo vymedzenej zemepisnej oblasti.

„Aceto balsamico tradizionale di Reggio Emilia“ sa plní do fliaš z číreho skla v tvare prevráteného tulipánu s objemom 5, 10 alebo 25 cl.

Po naplnení sa fľaše octu „Aceto balsamico tradizionale di Reggio Emilia“ musia zazátkovať a zapečatiť špagátikom a voskom, do ktorého sa vtláča pečať so skratkami „ABTRE – DOP“ (ABTRE – CHOP), ako aj rozlišovacie značky v závislosti od kategórií opísaných v bode 3.2.

Môžu sa používať aj sklenené fľaštičky určené na jednu dávku s objemom od 0,5 do 1 cl, ktoré môžu mať ľubovoľný vzhľad, pokiaľ ide o tvar, vlastnosti, spôsob balenia a pečať. Každá nádobka určená na jednu dávku sa musí vložiť do takého obalu, ktorý sa po rozlomení pečate a otvorení nedá opätovne použiť a na ktorý možno umiestniť všetky prvky označenia a prezentačné prvky.

3.7. Špecifické pravidlá označovania

Označenie octu „Aceto balsamico tradizionale di Reggio Emilia“ uvedené na etikete alebo visačke musí pozostávať z jasne čitateľných, nezmazateľných písmen rovnakých rozmerov a rovnakej farby, ktoré sú dostatočne veľké, aby sa dali odlíšiť od akéhokoľvek iného údaju.

Zakazuje sa pridávanie akýchkoľvek prívlastkov okrem tých, ktoré sa výslovne uvádzajú v tomto dokumente, vrátane prídavných mien „extra“, „fine“ (jemný), „scelto“ (vyberaný), „selezionato“ (výberový), „riserva“ (dlho zrejúci), „superiore“ (exkluzívny), „classico“ (klasický) a podobne.

Na obale octu „Aceto balsamico tradizionale di Reggio Emilia“ sa nesmie uvádzať nijaká zmienka o roku výroby, odhadovanom veku výrobku a dátume založenia octárne. Prívlastok „extra vecchio“ (extra starý) sa smie uvádzať na výrobkoch, ktoré zreli aspoň 25 rokov a ktoré podľa bodového hodnotenia zodpovedajú chemickým a zmyslovým požiadavkám stanoveným v bode 3.2. (tretia z uvedených kategórií).

Výrobok, ktorý spĺňa stanovené kritériá, sa v závislosti od kategórie udelenej na základe zmyslového hodnotenia opísaného v bode 3.2. na fľaštičke označí „bronzovou známkou“ v prípade kategórie „a)“, „striebornou známkou“ v prípade kategórie „b)“ a „zlatou známkou“ v prípade kategórie „c)“, v ktorej sa navyše povoľuje zmienka „extra vecchio“.

4. Stručné vymedzenie zemepisnej oblasti

Zemepisná oblasť pestovania hrozna, jeho spracovania, dozrievania výrobku, ako sa uvádza v bode 3.5., a plnenia octu „Aceto balsamico tradizionale di Reggio Emilia“ do fliaš zodpovedá územiu provincie Reggio Emilia.

5. Súvislosť so zemepisnou oblasťou

5.1. Špecifickosť zemepisnej oblasti

Celé územie provincie sa nachádza v miernom až chladnom podnebnom pásme. Sú preň typické značné teplotné rozdiely, či už medzi jednotlivými ročnými obdobiami, alebo počas jedného obdobia, niekedy dokonca počas jediného dňa. Teplé letá sa striedajú s tuhými zimami, pričom teplotné výkyvy sú výrazné najmä v lete. Aj vlhkosť je značne premenlivá – výkyvy z roka na rok dosahujú priemernú hodnotu 7 – až 8 %, ale v rámci jedného roka môžu prevýšiť aj 20 %.

Octári počas celého siahodlhého procesu zrenia podrobujú výrobok dôsledným kontrolám. Znalosť tradičných výrobných postupov si osvojili účasťou na špecializovaných školeniach pod vedením skúsených odborníkov a dlhoročnou praxou. Niektorí sa začali remeslu priúčať už v rodine, keďže starší a skúsenejší príbuzní mladých zapájajú do jednotlivých etáp výroby, a tak sa znalosti odovzdávajú z generácie na generáciu.

5.2. Špecifickosť výrobku

Výrobok je výsledkom pomalého spracovania výnimočnej suroviny: muštu, ktorý sa vyrába z hrozna odrôd tradične pestovaných v provincii Reggio Emilia a varí na otvorenom ohni.

Počas dlhoročného (aspoň dvanásťročného) zretia sa do prevareného muštu nepridávajú nijaké prísady a neupravuje sa nijakými fyzikálnymi ani chemickými zásahmi.

„Aceto balsamico tradizionale di Reggio Emilia“ má medzi najtypickejšími a najcharakteristickejšími miestnymi potravinovými výrobkami nesmierne významné postavenie, a to najmä vďaka osobitým vlastnostiam a obmedzenému objemu výroby, ktoré prispievajú k jeho vysokej trhovej hodnote a národnej i medzinárodnej prestíži.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (pre CHOP) alebo špecifickou akosťou, povesťou alebo inou vlastnosťou výrobku (CHZO)

Teplotné a vlhkostné podmienky v oblasti výroby vplývajú na pomalé procesy odparovania a nasakovania v sudoch, ktoré prebiehajú s rôznou intenzitou v závislosti od zmien okolitého prostredia. To sa týka aj biologických procesov a zušľachťovania, ktoré ešte väčšmi závisia od teploty. Ich striedanie historicky podmieňujú klimatické premenné. Jedinečná povaha tohto pomalého, premenlivého a prerývaného procesu sa od počiatku nezmenila.

Úzku súvislosť medzi výrobkom a klimatickými a pôdnymi faktormi danej oblasti potvrdzuje a upevňuje zákaz postupov, ktorými sa dozrievanie urýchľuje a/alebo sa doň umelo zasahuje, vrátane postupov založených na zmenách teplotných, vlhkostných a ventilačných podmienok v octárňach.

Kľúčovú úlohu počas siahodlhého procesu zrenia zohráva činnosť octárov. Iba v tejto oblasti so stáročnou octárenskou tradíciou možno nájsť nevyhnutné znalosti tradičných postupov výroby octu „Aceto balsamico tradizionale di Reggio Emilia“, ktoré sa odovzdávali z generácie na generáciu.

Ďalšia súvislosť spočíva v skutočnosti, že surovina pochádza výlučne z viníc provincie Reggio Emilia, v ktorých sa pestuje hrozno na výrobu vína s označeniami CHOP a CHZO, a špecifické vlastnosti octu „Aceto balsamico tradizionale di Reggio Emilia“ teda nemožno zachovať za hranicami tejto presne vymedzenej oblasti.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (4)]

Príslušné správne orgány začali vnútroštátne námietkové konanie voči návrhu na zmenu chráneného označenia pôvodu „Aceto balsamico tradizionale di Reggio Emilia“ v Úradnom vestníku Talianskej republiky č. 243 z 18. októbra 2011.

Úplné znenie špecifikácie výrobku je k dispozícii na tejto internetovej stránke:

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Nahradené nariadením (EÚ) č. 1151/2012.

(4) Porovnaj poznámku pod čiarou 3.